《七日伯严招集樊园探梅》
清代·瞿鸿禨

春来未识如新交，人日出访郊西郊。罗浮缟衣忽到眼，一笑媚妩开林梢。

初寻篱角露冷艳，断桥野水轻冰胶。参差绕屋三十树，疏影破空横冻蛟。

海旁蜃市金碧气，徒眩俗目纷喧呶。樊山寄庐独娟好，园亭到处含红苞。

坐看香雪喷成海，直拥仙云围作巢。偶从人外憩清绝，得此佳趣知天教。

陈遵爱客续嘉会，乘兴招赏罗杯肴。欲将画意写萧澹，未尽诗妙空推敲。

关山莫忆断魂日，且向天涯随结茅。倾觞痛饮荡尘抱，不尔正被梅花嘲。

作者简介：瞿鸿禨，字子玖，号止庵，善化人。同治辛未进士，改庶吉士，授编修，官至外务部尚书协办大学士。谥文慎。有《瞿文慎公诗选》。